អាមេរិក​និង​គុយបា​បង្កើតទំនាក់ទំនងការទូតពេញលក្ខណៈឡើងវិញ
នៅ​ពេល​នេះ​ ស.រ.អា.និង​ប្រទេស​គុយបា​មាន​ស្ថានទូត​ពេញ​លក្ខណៈ​នៅ​ក្នុង​ប្រទេស​នីមួយៗ​ហើយ។
សហរដ្ឋអាមេរិកនិងប្រទេសគុយបាបានចាត់ចែងឲ្យមានទំនាក់ទំនងខាងការទូតពេញលេញសារជាថ្មី នៅក្រោយម៉ោង៤ព្រឹកម៉ោងសកលនៅថ្ងៃចន្ទនេះ ក្រោយពីមានអរិភាពជាង៥ទសវត្សរ៍មកនោះ។ ពីរបីម៉ោងបន្ទាប់មក នៅមុនពេលថ្ងៃរះដែលមានភាពស្ងប់ស្ងាត់ ទង់ជាតិប្រទេសគុយបាដែលមានពណ៌ក្រហម សនិងខៀវ ត្រូវបានបង្ហូតនៅឯក្រសួងការបរទេសស.រ.អា. ជាមួយនឹងទង់ជាតិនៃប្រទេសឯទៀត ដែលមានចំណងទាក់ទងខាងការទូតជាមួយស.រ.អា.។ នៅពេលនេះ ស.រ.អា.និងប្រទេសគុយបាមានស្ថានទូតពេញលក្ខណៈនៅក្នុងប្រទេសនីមួយៗហើយ។ ការផ្លាស់ប្តូរខាងការទូតនេះ បានកើតមានឡើង៥៤ឆ្នាំនៅក្រោយមានការផ្តាច់ចំណងការទូត ដែលបានកើតមានឡើងនៅក្នុងរដ្ឋបាលលោកប្រធានាធិបតីស.រ.អា. John Kennedy។ ក្រុមមន្ត្រីគុយបាដែលមានរួមបញ្ចូលលោករដ្ឋមន្ត្រីការបរទេស Bruno Rodriguez Parrilla ផងនោះនឹងចូលរួមក្នុងពិធីបើកស្ថានទូតគុយបាក្នុងរដ្ឋធានីវ៉ាស៊ីនតោននៅថ្ងៃចន្ទនេះ។ លោកស្រី Roberta Jacobson ឧបការីរដ្ឋមន្ត្រីការបរទេសស.រ.អាទទួលបន្ទុកកិច្ចការអឌ្ឍគោលខាងលិច ដែលបានបំពេញមុខនាទីសំខាន់មួយក្នុងកិច្ចចរចាគ្នារវាងប្រទេសទាំងពីរ ក៏នឹងចូលរួមក្នុងពិធីនេះដែរ។ លោករដ្ឋមន្ត្រីការបរទេសស.រ.អា. John Kerryនឹងទទួលលោក Rodriguez Parrillaជាសមភាគីគុយបាជាផ្លូវការនៅថ្ងៃចន្ទនេះដែរ។មន្ត្រីទាំងពីរនាក់នេះនឹងធ្វើសន្និសីទកាសែតរួមគ្នាមួយនៅពេលបន្ទាប់មកទៀតក្នុងថ្ងៃចន្ទនេះ៕